[pic] | EUROPOS BENDRIJŲ KOMISIJA | Briuselis, 2009.4.21 KOM(2009) 195 galutinis 2009/0058 (COD) Pasiūlymas EUROPOS PARLAMENTO IR TARYBOS REGLAMENTAS iš dalies keičiantis Reglamentą (EB) Nr. 1717/2006, nustatantį stabilumo priemonę AIŠKINAMASIS MEMORANDUMAS 1. Vykdant išorės veiksmų 2007–2013 m. finansinių priemonių reformą, kurios metu daugiau nei 30 skirtingų teisinių priemonių pakeista septyniomis naujomis, 2006 m. lapkričio 15 d. reglamentu Nr. 1717/2006 (toliau – reglamentas) nustatyta stabilumo priemonė (toliau – SP), kad Bendrija, taikydama vieną teisinę priemonę supaprastinta sprendimų priėmimo tvarka, galėtų imtis darnių ir visapusiškų kovos su krize veiksmų ir užkirsti kelią krizėms. 2. 25 straipsnyje numatyta reglamento įgyvendinimo peržiūra gali apimti teisės aktų pasiūlymus tose srityse, kuriose pagal Komisijos peržiūros išvadas reikia iš dalies pakeisti reglamentą. Taip yra SP atveju. 3. Kai SP reglamentas buvo priimtas 2006 m. lapkričio 15 d., Taryba ir Komisija paskelbė bendrą pareiškimą, kuriame sutarė, kad „ jokia šio Reglamento nuostata negali būti aiškinama kaip turinti įtakos pozicijai, kurios laikomasi byloje 91/05 . Kol Teisingumo Teismas priims sprendimą toje byloje, Komisija nemėgins imtis priemonių pagal 3 straipsnio 2 dalies i punktą. Taryba ir Komisija sutaria, kad atliekant šio Reglamento 25 straipsnyje numatytą Reglamento, nustatančio stabilumo priemonę, peržiūrą, prireikus bus patikslinta 3 straipsnio 2 dalies i punkto taikymo sritis remiantis Komisijos pasiūlymu ir atsižvelgiant į Teisingumo Teismo sprendimą byloje C-91/05 (Komisija prieš Tarybą). “[1] 4. 2008 m. gegužės 20 d. Europos Teisingumo Teismas panaikino 2004 m. gruodžio 2 d. Tarybos sprendimą 2004/833/BUSP, įgyvendinantį Bendruosius veiksmus 2002/589/BUSP dėl Europos Sąjungos indėlio atsižvelgiant į VAVEB moratoriumą dėl šaulių ir lengvųjų ginklų (toliau – VAVEB byla)[2]. Teismas nusprendė, kad Bendrija gali įgyvendinti kovos su šaulių ir lengvųjų ginklų platinimu priemones vystymosi politikos srityje. 5. Todėl pagal Tarybos ir Komisijos bendrą pareiškimą būtina pasiūlyti patikslinti 3 straipsnio 2 dalies i punktą, kad jis atitiktų Teismo praktiką. Dėl tos pačios priežasties reikėtų iš dalies pakeisti 4 straipsnio 1 dalies a punktą dėl kovos su neteisėta prekyba rėmimo veiksmų, kad jame būti aiški nuoroda į „šaulių ir lengvuosius ginklus“. 6. Remiantis reglamento 17 straipsniu ES ir EEE nepriklausančios išsivysčiusios šalys partnerės negali dalyvauti veikloje, kuria remiamas pajėgumų prieš krizę ir po jos didinimas (pasirengimas krizėms), pagal reglamento 4 straipsnio 3 dalį. Taigi, partneriai, kurie gali dalyvauti kovos su krize veikloje pagal reglamento 3 straipsnį, negali dalyvauti pasirengimo krizėms veikloje pagal 17 straipsnį. Tai yra nenuoseklu ir kyla didelis pavojus, kad 4 straipsnio 3 dalies tikslai nebus pasiekti. Todėl siūloma pagal 17 straipsnio 4 dalį suteikti galimybę visiems dalyvauti konkursuose viešųjų pirkimų ir dotacijų sutartims pagal 4 straipsnio 3 dalį pasirašyti, kaip jau yra 3 straipsnio priemonių atveju, ir dalyvavimo nuostatas bei paramos kovai su krizėmis kilmės taisykles suderinti su pasirengimo krizėms taisyklėmis. 7. Reglamento 24 straipsnyje nurodyta, kad ne daugiau kaip 7 % visos orientacinės sumos skiriama priemonėms, numatytoms 4 straipsnio 1 punkte. Tačiau 4 straipsnio 1 dalyje numatytoms priemonėms skiriama finansinio paketo dalis per maža ir turi būti padidinta, kadangi į 4 straipsnio 1 dalies taikymo sritį patenka daug sričių ir net vykdant įvairios paskirties programas tik nedaugelį jų galima veiksmingai valdyti turint ribotus išteklius. Siekiant, kad svarbios infrastruktūros, kovos su visuomenės sveikatai kylančiomis grėsmėmis ir visuotinio atsako į tarpregionines grėsmes srityse veikla būtų veiksminga, reikia didesnio masto priemonių, kad ta veikla turėtų realų poveikį, būtų matoma ir patikima. Be to, siekiant plėtoti tarpregioninius veiksmus, papildančius nacionalinius ir regioninius paketus, reikia tinkamo finansavimo, kad susidarytų kritinė masė. Šių tikslų pasiekti negalima dėl dabartinių biudžeto asignavimų (2007 m. – 9 mln. EUR, 2008 m. – 10 mln. EUR ir 2009 m. – 13 mln. EUR) ir reglamento 24 straipsnyje nustatytos 7 % ribos. Todėl siūloma padidinti 4 straipsnio 1 dalyje numatytoms priemonėms skiriamą didžiausią finansavimą nuo 7 iki 10 %. 2009/0058 (COD) Pasiūlymas EUROPOS PARLAMENTO IR TARYBOS REGLAMENTAS iš dalies keičiantis Reglamentą (EB) Nr. 1717/2006, nustatantį stabilumo priemonę EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 179 straipsnio 1 dalį ir 181a straipsnį, atsižvelgdami į Komisijos pasiūlymą, laikydamiesi Sutarties 251 straipsnyje nustatytos tvarkos[3], kadangi: (1) 2006 m. lapkričio 15 d. Europos ir Tarybos reglamentas (EB) Nr. 1717/2006, nustatantis stabilumo priemonę[4], priimtas tam, kad Bendrija, taikydama vieną teisinę priemonę supaprastinta sprendimų priėmimo tvarka, galėtų imtis darnių ir visapusiškų kovos su krize veiksmų ir užkirsti kelią krizėms. (2) Atlikus Reglamento (EB) Nr. 1717/2006 25 straipsnyje numatytą peržiūrą padaryta išvada, kad reikėtų pasiūlyti tam tikrų reglamento pakeitimų. (3) Reikia suderinti Reglamentą (EB) Nr. 1717/2006 su 2008 m. gegužės 20 d. Europos Bendrijų Teisingumo Teismo (didžiosios kolegijos) sprendimu (Byla C-91/05), kuriame nustatyta, kad Bendrija gali įgyvendinti kovos su šaulių ir lengvųjų ginklų platinimu, neteisėtu naudojimu ir galimybe juos naudoti priemones vystymosi politikos srityje ir atitinkamai pagal Reglamentą (EB) Nr. 1717/2006. (4) Reikia pagerinti 4 straipsnio 3 dalyje nustatytų tikslų vykdymą ir nuoseklumą suteikiant galimybę visiems asmenims dalyvauti konkursuose viešųjų pirkimų ir dotacijų sutartims pagal 4 straipsnio 3 dalį pasirašyti, kaip jau yra 3 straipsnio priemonių atveju, ir dalyvavimo nuostatas bei paramos kovai su krizėmis kilmės taisykles suderinti su pasirengimo krizėms taisyklėmis. (5) 24 straipsnyje nustatyta finansinio paketo dalis, skiriama 4 straipsnio 1dalyje numatytoms priemonėms, yra per maža ir turi būti padidinta. Į 4 straipsnio 1 dalies taikymo sritį patenka daug sričių ir net vykdant įvairios paskirties programas tik nedaugelį jų galima veiksmingai valdyti turint ribotus išteklius. Siekiant, kad svarbios infrastruktūros, kovos su visuomenės sveikatai kylančiomis grėsmėmis ir visuotinio atsako į tarpregionines grėsmes srityse veikla būtų veiksminga, reikia didesnio masto priemonių, kad ta veikla turėtų realų poveikį, būtų matoma ir patikima. Be to, siekiant plėtoti tarpregioninius veiksmus, papildančius nacionalinius ir regioninius paketus, reikia tinkamo finansavimo, kad susidarytų kritinė masė. Reikėtų padidinti didžiausią viso finansinio paketo procentinę dalį, skiriamą 4 straipsnio 1 dalyje numatytoms priemonėms, nuo 7 iki 10 %, kad būtų galima toliau siekti 4 straipsnio 1 dalyje nustatytų tikslų. (6) Kadangi šio reglamento tikslų valstybės narės negali deramai pasiekti ir dėl šių veiksmų masto tų tikslų būtų geriau siekti Bendrijos lygmeniu, Bendrija gali patvirtinti priemones laikydamasi Sutarties 5 straipsnyje nustatyto subsidiarumo principo. Pagal tame straipsnyje nustatytą proporcingumo principą šiuo reglamentu neviršijama to, kas būtina nuodytiems tikslams pasiekti, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 1717/2006 iš dalies keičiamas taip: 1) 3 straipsnio 2 dalies i punktas pakeičiamas taip: „i) parama kovos su neteisėtu šaulių ir lengvųjų ginklų naudojimu ir galimybės juos naudoti priemonėms atsižvelgiant į Bendrijos bendradarbiavimo politiką ir jos tikslus; tokia parama taip pat gali apimti tyrimų veiklą, pagalbą aukoms, visuomenės informavimą ir teisinės bei administracinės ekspertizės ir gerosios patirties kūrimą.“ 2) 4 straipsnio 1 dalies a punktas pakeičiamas taip: „a) teisėsaugos, teisminių ir civilinių institucijų pajėgumams stiprinti kovojant su terorizmu, organizuotu nusikalstamumu, įskaitant neteisėtą prekybą žmonėmis, narkotikais, šaunamaisiais ginklais, šaulių ir lengvaisiais ginklais ir sprogstamosiomis medžiagomis, ir veiksmingai kontroliuojant neteisėtą prekybą ir tranzitą.“ 3) 17 straipsnio 4 ir 5 dalys pakeičiamos taip: „4. 6 straipsnyje nurodytų išimtinių pagalbos priemonių ir laikinų atsakomųjų programų atveju ir priemonių, priimtų vykdant 4 straipsnio 3 dalyje nurodytus tikslus, atveju viešųjų pirkimų arba dotacijų sutartis pasirašyti gali visi asmenys. 5. Jei priemonės patvirtinamos vykdant 4 straipsnio 1 ir 2 dalyse minimus tikslus, pasirašyti viešųjų pirkimų arba dotacijų sutartis gali visi fiziniai ir juridiniai asmenys iš besivystančių ar pereinamojo laikotarpio šalių, kaip apibrėžta pagal OECD nustatytus kriterijus, taip pat iš bet kokių kitų šalių, numatytų strategijoje, ir jiems taikomos kilmės taisyklės.“ 4) 24 straipsnis pakeičiamas taip: „24 straipsnis Finansinis paketas Finansinis paketas šio reglamento įgyvendinimui 2007–2013 m. yra 2 062 000 000 EUR. Metinius asignavimus tvirtina biudžeto valdymo institucija, neviršydama finansinės programos ribų. 2007–2013 m. laikotarpiu: a) ne daugiau kaip 10 procentinių punktų finansinio paketo skiriami priemonėms, numatytoms 4 straipsnio 1 punkte; b) ne daugiau kaip 15 procentinių punktų finansinio paketo skiriami priemonėms, numatytoms 4 straipsnio 2 punkte; c) ne daugiau kaip 5 procentiniai punktai finansinio paketo skiriami priemonėms, numatytoms 4 straipsnio 3 punkte.“ 2 straipsnis Įsigaliojimas Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje . Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje […] Europos Parlamento vardu Tarybos vardu Pirmininkas Pirmininkas […] […] [1] 2006 m. spalio 27 d. Tarybos dokumentas Nr. 14010/06 ADD 1. [2] ETT, Byla C-91/05 (VAVEB). [3] 2009 m. XXXX Europos Parlamento nuomonė (dar nepaskelbta Oficialiajame leidinyje) ir 2009 m. XXXX Tarybos sprendimas. [4] OL L 327, 2006 11 24, p. 1.